Síðastliðinn föstudag var opnað nýtt apótek á Akranesi , Apótekarinn á Akranesi , í verslunarmiðstöðinni við Dalbraut . Um leið var lokað apóteki Lyf & heilsu við Kirkjubraut . Að sögn Haraldar Ágústs Sigurðssonar lyfsöluhafa verður þjónustan á nýja staðnum sú sama og á þeim gamla , en verðin hins vegar lægri þar sem um lágvöruverðsapótek er að ræða . Haraldur segir að ef eitthvað er verði þjónustan efld . Til að mynda verði boðið upp á lyfjaskömmtun fyrir þá sjúklinga sem þurfi mikla lyfjagjöf og fjölda lyfja . Þá má einnig nefna að í samliggjandi húsnæði við Dalbrautina eru læknastofur . Þar eru nú starfandi tveir hjartalæknar og gert ráð fyrir að fleiri læknar opni þarna stofur með tíð og tíma .